پھر چراغ لالہ سے روشن ہوئے کوہ و دامن علامہ اقبال غزلیں 3
پھر چراغ لالہ سے روشن ہوئے کوہ و دمن 
مجھ کو پھر نغموں پہ اکسانے لگا مرغ چمن 
پھول ہیں صحرا میں یا پریاں قطار اندر قطار 
اودے اودے نیلے نیلے پیلے پیلے پیرہن 
برگ گل پر رکھ گئی شبنم کا موتی باد صبح 
اور چمکاتی ہے اس موتی کو سورج کی کرن 
حسن بے پروا کو اپنی بے نقابی کے لیے 
ہوں اگر شہروں سے بن پیارے تو شہر اچھے کہ بن 
اپنے من میں ڈوب کر پا جا سراغ زندگی 
تو اگر میرا نہیں بنتا نہ بن اپنا تو بن 
من کی دنیا من کی دنیا سوز و مستی جذب و شوق 
تن کی دنیا تن کی دنیا سود و سودا مکر و فن 
من کی دولت ہاتھ آتی ہے تو پھر جاتی نہیں 
تن کی دولت چھاؤں ہے آتا ہے دھن جاتا ہے دھن 
من کی دنیا میں نہ پایا میں نے افرنگی کا راج 
من کی دنیا میں نہ دیکھے میں نے شیخ و برہمن 
پانی پانی کر گئی مجکو قلندر کی یہ بات 
تو جھکا جب غیر کے آگے نہ من تیرا نہ تن